**Marea**

*DCM*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Astăzi mi-am reamintit de mare,

Și de plaja-i cu nisip fierbinte.

Și-mi aduc din nou acum, aminte,

De mirosul ei de alge și de sare.

Mi-amintesc cum valuri de turcoaz

Se-ntindeau alene către mal,

Cum se urmăreau, val după val,

Sărutându-mi umed, un obraz.

Mi-amintesc cum soarele arzând,

Strălucea pe malul `nalt, de cretă,

Cum un val, făcând o piruetă,

Plin de spumă, se-nturna căzând.

Mi-amintesc de plaja cu scoici albe,

Cu cochilii calde, răsucite,

În culori nepământești vopsite,

Adunate în brățări și-n salbe.

Mi-amintesc de briza cea ușoară,

Ridicând nisipul în vârtejuri,

Învârtind în dans ciulini și vrejuri

Și lăsându-i mai apoi, să moară.

Mi-amintesc de soare la apus,

Colorând în roșu toată zarea,

Mi-amintesc, din minaret chemarea...

Mi-amintesc de ziua ce s-a dus.